b'\n_START_ARTICLE_\nOfensiva Vistula-Oder\n_START_SECTION_\nContextul general\n_START_PARAGRAPH_\nLa \xc3\xaenceputul Opera\xc8\x9biunii Bagration, Frontul I Belarus a reu\xc8\x99it s\xc4\x83 cucereasc\xc4\x83 dou\xc4\x83 capete de pod pe malul vestic al r\xc3\xa2ului Vistula (27 iulie \xe2\x80\x93 4 august 1944). Sovieticii au r\xc4\x83mas inactivi \xc3\xaen timpul insurec\xc8\x9biei e\xc8\x99uate din Var\xc8\x99ovia declan\xc8\x99at\xc4\x83 pe 1 august 1944, de\xc8\x99i primele lor linii erau foarte aproape de capitala polonez\xc4\x83. Frontul I Ucrainean a cucerit un important cap de pod \xc3\xaen timpul Ofensiva Lvov-Sandomierz._NEWLINE_Mai \xc3\xaenainte de declan\xc8\x99area ofensivei, sovieticii au stocat o mare cantitate de materiale de lupt\xc4\x83 \xc8\x99i au concentrat efective importante \xc3\xaen regiunile celor trei capete de pod. Sovieticii cople\xc8\x99eau calitativ \xc8\x99i cantitativ for\xc8\x9bele germane \xc3\xaen infanterie, artilerie \xc8\x99i blindate. Aceast\xc4\x83 stare de fapt fusese adus\xc4\x83 la cuno\xc8\x99tin\xc8\x9ba generalului Heinz Guderian de c\xc4\x83tre generalul Reinhard Gehlen, \xc8\x99eful Fremde Heere Ost. _NEWLINE_Guderian a prezentat rezultatele spionajului lui Adolf Hitler, dar F\xc3\xbchrerul a refuzat s\xc4\x83 le dea crezare. Diviziile care participaser\xc4\x83 \xc3\xaen Ofensiva din Ardeni nu au putut fi transferate suficient de rapid de pe frontul de vest pe cel de r\xc4\x83s\xc4\x83rit. Guderian a propus evacuarea diviziilor Grupului de Armate Nord \xc3\xaempotmolite \xc3\xaen luptele din Curlanda \xc3\xaen Reich pe calea apei pentru a cre\xc8\x99te num\xc4\x83rul de ap\xc4\x83r\xc4\x83tori ai Germaniei, dar Hitler a interzis o asemenea opera\xc8\x9biune. \xc3\x8en plus, Hitler a ordonat ca unele trupe extrem de necesare ap\xc4\x83r\xc4\x83rii Reichului s\xc4\x83 fie transferate \xc3\xaen Ungaria pentru a participa la Opera\xc8\x9biunea Fr\xc3\xbchlingserwachen.\n_START_SECTION_\nDetaliile opera\xc8\x9biunii\n_START_PARAGRAPH_\nOfensiva a fost lansat\xc4\x83 pe 12 ianuarie 1945 de for\xc8\x9bele lui Ivan Konev din marele cap de pod sovietic de l\xc3\xa2ng\xc4\x83 Sandomierz de pe malul apusean al Vistulei. For\xc8\x9bele lui Gheorghi Jukov au atacata dup\xc4\x83 2 zile din capetele de pod mai mici de la Pulawy \xc8\x99i Magnuszwew, la nord de for\xc8\x9bele lui Konev. Bombardamentele sovietice de artilerie care au precedat atacurile blindatelor \xc8\x99i infanterie au fost foarte efieciente datorit\xc4\x83 faptului c\xc4\x83 liniile defensivei germane se alflau \xc3\xaen raza de ac\xc8\x9biunii tunurilor ruse. _NEWLINE_Una dintre ideile strategice ale lui Hitler fusese organizarea ap\xc4\x83r\xc4\x83rii \xc3\xaentr-o serie de "Festung (ora\xc8\x99e fortificate)", dintre care unele, precum Breslau, au rezistat mai mu.lte luni de zile atacurilor sopvietice. \xc3\x8en ciuda vitejiei ap\xc4\x83r\xc4\x83torilor, ora\xc8\x99ele fortificate nu au fost opiedic\xc4\x83 importan\xc8\x9b\xc4\x83 in cale \xc3\xaenaint\xc4\x83rii for\xc8\x9belor sovietice. _NEWLINE_Pe 27 ianuarie, trupele lui Konev au eliberat lag\xc4\x83rul de concentrare Auschwitz. Sovieticii au descoperit aici numeroase dovezi ale holocaustului: gr\xc4\x83mezi uria\xc8\x99e de p\xc4\x83r omenesc, mii de perechi de \xc3\xaenc\xc4\x83l\xc8\x9b\xc4\x83minte, numero\xc8\x99i oameni mor\xc8\x9bi sau muribunzi \xc8\x99i supravie\xc8\x9buitorii m\xc4\x83cina\xc8\x9bi de foame \xc8\x99i boli. _NEWLINE_Konev au reu\xc8\x99it s\xc4\x83 cucereasc\xc4\x83 puternica zon\xc4\x83 industrializat\xc4\x83 a Sileziei aproape intact\xc4\x83 printr-o \xc3\xaencercuire de propor\xc8\x9bii. Pierderea Sileziei a fost o grea lovitur\xc4\x83 aplicat\xc4\x83 industriei militare germane. Ministrul german al armamentului Albert Speer i-a raportat lui Hitler c\xc4\x83 dup\xc4\x83 pierderea Sileziei r\xc4\x83zboiul p\xc4\x83rea pierdut, dar dictatorul nu i-a luat \xc3\xaen seam\xc4\x83 p\xc4\x83rerea a ordonat continuarea luptelor. _NEWLINE_P\xc3\xa2n\xc4\x83 pe 31 ianuarie, Armata Ro\xc8\x99ie a reu\xc8\x99it cucerirea unor capete de pod solide peste r\xc3\xa2ul Oder la 500\xc2\xa0km de aliniamentele de start. Ofensiva sovietic\xc4\x83 a trebuit s\xc4\x83 se opreasc\xc4\x83 datorit\xc4\x83 problemelor de logistic\xc4\x83 ivite \xc8\x99i a celor legate de dezghe\xc8\x9bul prim\xc4\x83var\xc4\x83, lipsa sprijinului aerian \xc8\x99i temerilor de \xc3\xaencercuire din flanc dinspre Prusia R\xc4\x83s\xc4\x83ritean\xc4\x83, Pomerania \xc8\x99i Silezia. \xc3\x8en acel moment, Berlinul se afla la numai 70\xc2\xa0km dep\xc4\x83rtare de front \xc8\x99i era lipsit de o ap\xc4\x83rare eficient\xc4\x83. Dup\xc4\x83 r\xc4\x83zboi a izbucnit o puternic\xc4\x83 controvers\xc4\x83 \xc3\xaen principal \xc3\xaentre Vasili Ciuikov \xc8\x99i Jukov pe tema oportunit\xc4\x83\xc8\x9bii opririi ofensivei. Ciukov era de p\xc4\x83rere c\xc4\x83 Berlinul trebuia atacat oricum, \xc3\xaen vreme ce Jukov ap\xc4\x83ra decizia de oprire a atacului. Controversa era alimentat\xc4\x83 de faptul c\xc4\x83 \xc3\xaen timpul luptelor de pe \xc3\x8en\xc4\x83l\xc8\x9bimile Seelow (16 -19 aprilie) \xc8\x99i a celor pentru cucerirea Berlinului (aprilie \xe2\x80\x93 mai) pierderile sovietice au fost foarte mari.\n_START_SECTION_\nJafurile, atrocit\xc4\x83\xc8\x9bile \xc8\x99i exodul etnicilor germani\n_START_PARAGRAPH_\nDup\xc4\x83 cum afirm\xc4\x83 Anthony Beevor, solda\xc8\x9bii sovietici s-au dedat jafuri, crime \xc8\x99i violuri. Beevor a considerat c\xc4\x83 motivul principal al atrocit\xc4\x83\xc8\x9bilor era dorin\xc8\x9ba solda\xc8\x9bilor de r\xc4\x83zbunare pentru crimele germane f\xc4\x83ptuite \xc3\xaen URSS. \xc3\x8en plus, propaganda sovietic\xc4\x83 a unor agitatori precum Ilia Ehrenburg a \xc3\xaencurajat o atitudine dur\xc4\x83 \xc8\x99i r\xc4\x83zbun\xc4\x83toare fa\xc8\x9ba de solda\xc8\x9bii germani, care s-a extins \xc8\x99i \xc3\xaen ceea ce prive\xc8\x99te civilii germani. Ca urmare a acestor atrocit\xc4\x83\xc8\x9bi, reale sau amplificate de zvonurile care circulau \xc3\xaen vreme de r\xc4\x83zboi, f\xc4\x83cute publice de propaganda nazist\xc4\x83, milioane de etnici germani au c\xc4\x83utat s\xc4\x83 se refugieze din calea Armatei Ro\xc8\x99ii spre vest.'